Teatis Maailma Kaubandusorganisatsiooni vaidluste lahendamise organi teatavate terasetoodete liitu importimise suhtes kohaldatavat kaitsemeedet käsitleva otsuse rakendamise kohta

(2022/C 320/21)

31. mail 2022 võttis WTO vaidluste lahendamise organ (edaspidi „vaidluste lahendamise organ“) vastu vaekogu aruande DS595 European Union-Safeguard Measures on Certain Steel Products („Euroopa Liidu kaitsemeetmed teatavate terasetoodete suhtes“) (1), mis puudutas Türgi algatatud vaidlust. Vaekogu leidis aruandes, et ELi selgitused ja põhjendused esialgse meetme mõne aspekti kohta ei vasta Maailma Kaubandusorganisatsiooni asutamislepingu (edaspidi „WTO leping“) nõuetele.

Käesoleva teatise eesmärk on teavitada huvitatud isikuid sellest, et komisjon viib vaidluste lahendamise organi soovituse ja otsuse ellu. Selleks kutsub komisjon huvitatud isikuid üles esitama märkusi. Meetme rakendamiseks viib EL juhtumite puhul, kus WTO vaekogu on jõudnud järeldusele, et ELi kaitsemeede ei ole nende hõlmatud lepingutega kooskõlas, teatavate terasetoodete suhtes kohaldatava kaitsemeetme WTO kaitsemeetmete lepinguga ja GATT 1994ga kooskõlla. Vaekogu järeldused vastuolude kohta olid seotud GATT 1994 XIX artikli lõike 1 punktis a sätestatud kahe õigusliku punktiga ja WTO kaitsemeetmete lepingu artikli 4 lõike 1 punktis b sätestatud ühe õigusliku punkti kahe elemendiga.

Seoses GATT 1994 XIX artikli lõike 1 punktiga a ei olnud esialgse kaitsemeetme puhul piisavalt selgitatud, kuidas import tuvastatud ettenägematute arengute tõttu suurenes. Samuti ei olnud meetmes kindlaks määratud GATTi kohustusi, mille tulemusel import suurenes.

Seoses WTO kaitsemeetmete lepingu artikli 4 lõike 1 punktiga b leidis vaekogu, et tõsise kahju ohu kindlakstegemise kaks keskset elementi ei „põhinenud faktidel“: esiteks järeldus, et omamaine tootmisharu oli vaatamata paranenud tulemuslikkusele „ebakindel ja haavatav“, ning teiseks järeldus, et impordimahtude edasine suurenemine tulevikus tekitaks tõsist kahju omamaisele tootmisharule.

Rakendamise eesmärgil kavatseb komisjon määrust (EL) 2019/159 (2) eespool nimetatud punktide osas täiendada. Huvitatud isikutel palutakse seega esitada märkusi üksnes nende punktide kohta.

Eespool nimetatud aspekte käsitlevad vaekogu järeldused impordi suurenemise ja ettenägematute arengute vahelise seose kohta on esitatud vaekogu aruande punktis 7.3.2.3; kohustuste mõju kohta vaekogu aruande punktis 7.4 ja olulise kahju ohu kohta vaekogu aruande punktis 7.6.2.

1 Menetlus

Eespool toodut silmas pidades alustab komisjon nüüd esialgset kaitsemeetmetega seotud uurimist uuesti hetkel, kui vaekogu järeldusi silmas pidades on vaja täiendavaid selgitusi. Kõnealune hetk on vahetult enne lõpliku kaitsemeetme vastuvõtmist.

1.1 Kirjalikud esildised

Huvitatud isikuid, kes soovivad menetluses osaleda, kutsutakse üles tegema teatavaks oma seisukohad, esitama teavet ja edastama komisjonile kinnitavad tõendid. Teave ja kinnitavad tõendid peavad komisjonile laekuma 21 päeva jooksul pärast käesoleva teate avaldamist Euroopa Liidu Teatajas (3).

1.2 Teabe esitamine ja käesolevas teates kindlaks määratud tähtaegade pikendamine

Üldjuhul võivad huvitatud isikud esitada teavet üksnes käesolevas teates täpsustatud tähtaegade jooksul. Käesolevas teates esitatud tähtaegade pikendamist võib taotleda üksnes erandlike asjaolude korral ja seda võimaldatakse ainult nõuetekohaselt põhjendatud juhul. Nõuetekohaselt põhjendatud erandjuhul võib esildise esitamise tähtaega tavaliselt pikendada kuni kolme päeva võrra.

Huvitatud isikutel palutakse väljaspool käesolevas teates või muus komisjoni saadetud teabes märgitud tähtaegu lisateavet mitte esitada. Selleks et uurimine nõuetekohaselt õigel ajal lõpetada, võib esildise, ümberlükkamise või muu kirjaliku dokumendi jätta arvesse võtmata, kui selle puhul ei ole kinni peetud komisjoni määratud tähtaegadest.

1.3 Kirjalike esildiste ja kirjade saatmise juhised

Komisjonile kaubanduskaitset käsitlevateks menetlusteks esitatud teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduse kaitsemeetmeid käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud märkused, mida huvitatud isikud paluvad käsitleda konfidentsiaalsena, peavad olema varustatud märkega „Sensitive“ (4). Uurimise käigus teavet esitavatel isikutel palutakse põhjendada oma teabe konfidentsiaalsena käsitamise taotlust.

Isikud, kes esitavad teavet märkega „Sensitive“, peavad vastavalt määruse (EL) 2015/478 (5) artiklile 8 ja määruse (EL) 2015/755 (6) artiklile 5 esitama ka teabe mittekonfidentsiaalse kokkuvõtte, millele on lisatud märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teave annaks asjast piisava ülevaate, ning need peavad jõudma komisjoni samal ajal kui versioon märkega „Sensitive“.

Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust ega esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon sellise teabe jätta arvesse võtmata.

Huvitatud isikuid kutsutakse üles esitama teave ja taotlused koos skaneeritud volikirjadega, kui see on asjakohane, TRON.tdi (https://tron.trade.ec.europa.eu/tron/TDI) platvormi kaudu.

TRON.tdi-d või e-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil. http://trade.ec.europa.eu/doclib/docs/2011/june/tradoc_148003.pdf.

Huvitatud isikutel tuleb esitada oma nimi, aadress ja telefon ning toimiv ametlik e-posti aadress, mida vaadatakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe TRON.tdi kaudu esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-posti aadress: TRADE-SAFE009-REVIEW@ec.europa.eu

2 Ärakuulamisvõimalus komisjoni uurimistalitustes

Komisjoni uurimistalitused võivad huvitatud isikuid ära kuulata tingimusel, et esialgse kaitsemeetmega seotud uurimise taasalustamise tulemus neid tõenäoliselt mõjutab ja et neil on suuliste selgituste andmiseks erilised põhjused. Taotlus saada ära kuulatud tuleks esitada kirjalikult ning taotlust tuleks põhjendada. Käesoleva uurimise algatamisega seotud küsimuste asjus tuleb ärakuulamistaotlused esitada 21 päeva jooksul alates käesoleva teate avaldamisest Euroopa Liidu Teatajas.

3 Ärakuulamise eest vastutav ametnik

Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Huvitatud isikud võivad taotleda ärakuulamise eest vastutava ametniku sekkumist. Põhimõtteliselt piirduvad need sekkumised teemadega, mis on käimasoleva läbivaatamismenetluse ajal tekkinud.

Taotlus ärakuulamise eest vastutava ametniku sekkumiseks tuleks esitada kirjalikult ning taotlust tuleks põhjendada. Huvitatud isikutel palutakse järgida ärakuulamise eest vastutava ametniku sekkumise taotlemisel käesoleva teate punktides 1.1 esitatud tähtaegu. Kui sellised taotlused esitatakse pärast asjaomaseid tähtaegu, võib ärakuulamise eest vastutav ametnik analüüsida ka tähtajast hiljem esitatud taotluse põhjendusi, võttes nõuetekohaselt arvesse uurimise hea haldamise ja õigeaegse lõpuleviimise eesmärki.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/

4 Isikuandmete töötlemine

Kõiki uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (7).

Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil: http://trade.ec.europa.eu/doclib/html/157639.htm

(1) Vaekogu aruande leiab aadressilt https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(3) Nõukogu 3. juuni 1971. aasta määrus (EMÜ, EURATOM) nr 1182/71, millega määratakse kindlaks ajavahemike, kuupäevade ja tähtaegade suhtes kohaldatavad eeskirjad (ELT L 124, 8.6.1971, lk 1).

(4) Märkega „Sensitive“ tähistatakse dokumendid, mida määruse (EL) 2015/478 artikli 8, määruse (EL) 2015/755 artikli 5 ning WTO kaitsemeetmete lepingu artikli 3 lõike 2 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(5) ELT L 83, 27.3.2015, lk 16.

(6) ELT L 123, 19.5.2015, lk 33.

(7) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).